নাম প্রকাশে অনিচ্ছুক ইসির একজন কর্মকর্তা বলেন, আবেদনকারীদের বড় অংশ আগামী নির্বাচনের সম্ভাব্য প্রার্থী ও তাদের অনুসারী। নিজ নিজ প্রার্থীর জন্য সুবিধা হয় এমন সীমানা পুনর্নির্ধারণের দাবি জানিয়েছেন তারা। এ তালিকায় সরকারি দলের পাশাপাশি বিএনপির সিনিয়র নেতারাও রয়েছেন। এর উদাহরণ দিয়ে তিনি বলেন, বিএনপির যুগ্ম মহাসচিব খায়রুল কবির খোকন তার সংসদীয় আসনের সীমানায় পরিবর্তন আনায় ইসিকে ধন্যবাদ জানিয়েছেন। অপরদিকে বিএনপির স্থায়ী কমিটির সদস্য ব্যারিস্টার মওদুদ আহমদ সীমানায় পরিবর্তন আনায় তীব্র আপত্তি জানিয়েছেন। তবে কমিশন জনসংখ্যা, যোগাযোগ ব্যবস্থা ও প্রশাসনিক অখণ্ডতার ওপর গুরুত্ব দিয়েছে। তিনি বলেন, বর্তমান কমিশন রাজনৈতিক বিতর্ক এড়াতে যত কম সম্ভব আসনের সীমানায় পরিবর্তন আনার পক্ষে। সেভাবে সামগ্রিক প্রস্তুতি রাখা হচ্ছে।